भगोड़ा हीरा कारोबारी नीरव मोदी के फर्जी सौदों के बारे में नया खुलासा सामने आया है. अमेरिकी जांचकर्ताओं के मुताबिक, 'एआर-एपी (जनवरी 2018)' टाइटिल वाली एक स्प्रेडशीट में नीरव मोदी के संदिग्ध लेन-देन का विस्तार से जिक्र है. मोदी पर पंजाब नेशनल बैंक को चूना लगाकर अपने फर्जी सौदों के लिए वित्तीय मदद हासिल कर अवैध बिजनेस साम्राज्य खड़ा करने का आरोप है. अमेरिकी बैंकरप्सी एग्जामिनर जॉन जे कार्ने और उनकी टीम ने नीरव मोदी के भरोसेमंद सहयोगी मिहिर भंसाली से इन संदिग्ध सौदों से संबंधित दस्तावेज जब्त किए हैं. इसमें मोदी के मालिकाना हक वाली इकाई फायरस्टार डायमंड इंटरनेशनल व हांगकांग और दुबई में मौजूद संदिग्ध इकाइयों के बीच हुए बिजनेस सौदों का जिक्र है.